*Pressemeddelelse, august 2018*



**Ny bog af Christian Have & Mikkel Elbech:
*Hvis man ikke sigter,
kan man heller ikke ramme*
– historien om Søren Møller
og Fredericia Teaters umulige succes**

*Udkommer 28. august 2018 på People’sPress*

**Gang på gang har Fredericia Teater med sine musicals overgået sig selv – aktuelt med *Seebach*, og tidligere med forestillinger som *Klokkeren fra Notre Dame*, *Aladdin*, *Den lille havfrue* og Shu-bi-dua-musicalen. Men det er blot få år siden, at teatret var lukningstruet, og det fremstod som en umulig opgave at vende krisetiderne til så sensationel en international succes, som teatret er i dag. Med denne bog afsløres det, hvordan i alverden det kunne lade sig gøre.**

Historien om Fredericia Teaters forvandling fra egnsteater til international sensation er uden lige i dansk teaterhistorie.

På blot en håndfuld år gik teatret fra at være lukningstruet til at kunne sælge 180.000 billetter til én og samme forestilling. Fra at være en undseelig aktør i det danske kulturliv til at høste massiv anerkendelse, såvel nationalt som internationalt. Fra primært at lave opsætninger af eksisterende forestillinger til at udvikle sine egne produktioner helt fra bunden. Med et niveau så højt, at det bliver erklæret, at Fredericia Teater på flere områder har overhalet Broadway.

**En bog i tre akter**
Christian Have og Mikkel Elbechs nye bog låner sin titel fra et af teaterchef Søren Møllers centrale mantraer: *Hvis man ikke sigter, kan man heller ikke ramme*. Bogen skildrer teatrets forvandling gennem tre akter:

* **Første akt: Historien**Her skildres Søren Møllers vej til Fredericia, udviklingen af Det Danske Musicalakademi og udviklingscentret Uterus og partnerskabet med Disney og andre internationale giganter – såvel som den forbløffende blanding af historisk succes og skæbnesvangre økonomiske problemer.
* **Anden akt: Mød ensemblet**Herpræsenteres historiens ensemble, som består af ti personer, der har spillet altafgørende roller i fortællingen. Det gælder Thomas Agerholm, som både er uddannelsesleder på akademiet og instruktøren bag teatrets tre største succeser nogensinde. Derudover gælder det to Fredericiaborgmestre, tre Broadway-komponister og fire dimittender fra akademiet.
* **Tredje akt: Bagom scenen**Gennem syv dybdegående samtaler mellem Søren Møller og Christian Have præsenteres førstnævntes unikke og personlige perspektiver på fortællingen om Fredericia Teater. På de parametre, der ligger til grund for teatrets hidtidige succes, og på det internationale potentiale, som blot venter på at blive indfriet.

Tilsammen udgør de tre akter et mangefacetteret svar på bogens hovedspørgsmål – et spørgsmål, som enhver aktør i det danske kulturliv bør stille sig selv: Hvordan i alverden kunne det lade sig gøre?

**Mød blandt andre Alan Menken og Stephen Schwartz**
Udover Søren Møller har forfatterne interviewet en bred vifte af de aktører, der har oplevet den umulige succes på nærmeste hold. Det gælder naturligvis teaterchef Søren Møller, der er fortællingens hovedperson.

Hertil kommer blandt andet Broadway-legenderne Alan Menken og Stephen Schwartz, den hhv. nuværende og tidligere borgmester for Fredericia, Jacob Bjerregaard og Uffe Steiner Jensen, såvel som fire dimittender fra Musicalakademiet – Kristine Yde Eriksen, Pelle Emil Hebsgaard, Johannes Nymark og Lars Mølsted.

**”En ren og skær nødvendighed at fortælle denne historie”**
Gennem sit mangeårige samarbejde med Fredericia Teater som bestyrelsesmedlem og rådgiver har Christian Have – Have Kommunikations grundlægger, indehaver og kreative direktør – et særligt kendskab til teatret og dermed en særlig forudsætning for at skrive denne bog. Det er Christian Haves niende bog, og som forfatter flankeres han denne gang af Mikkel Elbech, Have Kommunikations mangeårige seniortekstforfatter.

Om motivationen for at skrive en bog om Søren Møller og Fredericia Teater udtaler Christian Have følgende:

”Som kommunikationsmand brænder jeg frem for alt for storytelling – for at få lov til at fortælle gode historier. Med Søren Møller og Fredericia Teater er der tale om en af de absolut stærkeste og mest inspirerende fortællinger fra det danske kulturliv nogensinde, og jeg så det som en ren og skær nødvendighed at få den fortalt til et bredt publikum.”

Mikkel Elbech tilføjer:

”Der bør være uanede mængder af inspiration at hente i denne bog. Ikke blot for scenekunstens øvrige aktører, men for alle og enhver, der gerne vil blive klogere på, hvordan man kombinerer skyhøj kvalitet og økonomisk succes – uden at gå på kompromis med nogen af delene.”

**Bogens hovedperson: ”Både grænseoverskridende og fantastisk”**
Søren Møller udtaler følgende om bogen:

”Jeg synes, at jeg har prøvet meget. Men det at stå midt i sin karriere og så pludselig betragte den i bogform som noget, der ligner et livsværk, er både grænseoverskridende og fantastisk. Jeg har oplevet to dedikerede, dygtige og vedholdende forfattere i Christian Have og Mikkel Elbech, og jeg synes, de er nået ind til essensen af det, der ligger bag ved den succes, vi har arbejdet os frem til.”

Han fortæller desuden følgende om sin personlige forhåbning for, hvordan bogen bliver modtaget:

”Publikumsantallet per sæson på Fredericia Teater er steget med mere end 1000% siden jeg blev chef, og jeg er sikker på at hvis der var noget der hed kulturgazeller, så ville vi ligge helt i front. Det er jeg både stolt af og taknemmelig for, og jeg håber, at bogen kan være med til at inspirere andre til at sigte – og forhåbentligt også ramme.”

*HVIS MAN IKKE SIGTER, KAN MAN HELLER IKKE RAMME udkommer d. 28. august 2018 på People'sPress. 220 sider. Vejl. pris 249,95 kr. Ønsker man et eksemplar fremsendt, kan Sophia Ohrbeck kontaktes på soh@peoplespress.dk eller 60958836.*

**Med venlig hilsen**Have Kommunikation

**For yderligere information, kontakt venligst:**
Michael Feder · michael@have.dk · 2243 4942